Predkladacia správa

	Na spoločnom zasadaní Zmiešanej komisie medzi Slovenskou republikou a Slovinskou republikou o medzinárodnej cestnej doprave, ktoré sa konalo 24. a 25. októbra 2001 v Bratislave, sa zúčastnené strany zaoberali možnosťami rozvoja vzájomných vzťahov vo väzbe na vstup do Európskej únie a zhodne konštatovali, že pôvodnú Dohodu medzi vládou Slovenskej republiky a vládou Republiky Slovinsko o medzinárodnej cestnej doprave (ďalej len “dohoda”) podpísanú 21. júla 1994  (Oznámenie Ministerstva zahraničných vecí Slovenskej republiky č. 20/1996 Z. z.) je potrebné dať do súladu so smernicami Európskej únie.

	Vychádzajúc z takto vysloveného záveru  bol pripravený návrh zmeny dohody, konkrétne článkov 8 a 11 vo forme Dodatku č. 1 k Dohode medzi vládou Slovenskej republiky a vládou Republiky Slovinsko o medzinárodnej cestnej doprave (ďalej len “dodatok”), ktorý MDPT SR predkladá ako iniciatívny materiál. Návrh na uzavretie dodatku bol v Legislatívnej rade vlády SR schválený 11. februára  2003 s pripomienkami, ktoré sú v materiáli zapracované.

Návrh znenia článku 8 smeruje k možnosti liberalizácie medzinárodnej cestnej nákladnej dopravy medzi zmluvnými štátmi rozšírením zoznamu prepráv, ktoré je možné vykonávať bez prepravného povolenia, čo by mohlo napomôcť zvýšenie obchodnej výmeny medzi oboma štátmi.

	Návrh znenia článku 11 zohľadňuje potrebu eliminácie poplatkov uplatňovaných voči slovenským dopravcom na území Slovinska. Ide o cestnú daň nazývanú CARINA, ktorá výrazne zdražuje prepravy slovenských dopravcov a je značnou nákladotvornou položkou pri prepravách vykonávaných na území Slovinskej republiky. Navyše slovinská vláda od júla 2002 uvedenú daň pre zahraničné vozidlá zvýšila. Prijatím navrhovanej zmeny sa Slovenská republika zaradí ku krajinám neplatiacim túto daň.

	Tento návrh zároveň oslobodí slovinských dopravcov od platenia cestnej dane na území Slovenska, čo je v súlade s legislatívou Slovenskej republiky. Návrh znenia článku 11 je zároveň v súlade so Smernicou Európskeho parlamentu a rady 99/62/ES zo 17. júna 1999
o poplatkoch za používanie určitej dopravnej infraštruktúry ťažkými nákladnými vozidlami.

	Predkladaný návrh dodatku bol odsúhlasený zástupcami Ministerstva dopravy Slovinskej republiky, Obchodnej a priemyselnej komory  a Živnostenskej komory Slovinskej republiky, ako aj so zástupcami Združenia dopravcov ČESMAD Slovakia, MV SR, MH SR, MS SR a MF SR. 

	Dodatok je súčasťou dohody, ktorá bola uzavretá ako dohoda vládneho charakteru. Keďže článok 11 dodatku priamo zakladá práva alebo povinnosti fyzických osôb alebo právnických osôb, ide o medzinárodnú zmluvu podľa čl. 7 ods. 4 Ústavy Slovenskej republiky, na ktorej vykonanie nie je potrebný zákon podľa čl. 7 ods. 5 Ústavy Slovenskej republiky a ktorá má prednosť pred zákonmi. Pred ratifikáciou dodatku sa vyžaduje súhlas Národnej rady Slovenskej republiky. Uzavretie dodatku nemá vplyv na štátny rozpočet, zamestnanosť ani na životné prostredie Slovenskej republiky.